ΨΗΦΙΣΜΑ ΤΟΥ ΣΥΜΒΟΥΛΙΟΥ της 22ας Νοεμβρίου 1993 για την ενίσχυση της ανταγωνιστικότητας των επιχειρήσεων, ιδίως των μικρών και μεσαίων επιχειρήσεων και της βιοτεχνίας, και για την ανάπτυξη της απασχόλησης (93/C 326/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση,

το ψήφισμα του Συμβουλίου της 27ης Μαΐου 1991 για το πρόγραμμα δράσης που αφορά τις μικρομεσαίες επιχειρήσεις, συμπεριλαμβανομένων των βιοτεχνιών (1),

το ψήφισμα του Συμβουλίου της 17ης Ιουνίου 1992 σχετικά με τις κοινοτικές δράσεις στήριξης των επιχειρήσεων, ιδίως των μικρομεσαίων (ΜΜΕ), συμπεριλαμβανομένων των βιοτεχνιών (2),

το ψήφισμα του Συμβουλίου της 3ης Δεκεμβρίου 1992 σχετικά με την απλούστευση των διοικητικών διαδικασιών υπέρ των επιχειρήσεων, και ιδίως των μικρομεσαίων (3),

την ανακοίνωση της Επιτροπής της 23ης Ιανουαρίου 1992 με τίτλο "Προς μια ευρωπαϊκή αγορά της υπεργολαβίας",

την έκθεση πρωτοβουλίας της Οικονομικής και Κοινωνικής Επιτροπής της 28ης Απριλίου 1993 (4),

την απόφαση 93/379/ΕΟΚ του Συμβουλίου της 14ης Ιουνίου 1993 σχετικά με πολυετές πρόγραμμα κοινοτικών δράσεων για την περαιτέρω ενίσχυση των τομέων προτεραιότητας και την εξασφάλιση της συνέχειας και παγίωσης της πολιτικής υπέρ των επιχειρήσεων, ιδίως των μικρομεσαίων, στην Κοινότητα (5),

τα συμπεράσματα του Ευρωπαϊκού Συμβουλίου του Εδιμβούργου της 11ης και 12ης Δεκεμβρίου 1992 τα οποία διακηρύσουν τις αρχές "ενός σχεδίου δράσης των κρατών μελών και της Κοινότητας για την προώθηση της οικονομικής ανόδου και την καταπολέμηση της ανεργίας" και υπογραμμίζουν τη σημασία των μικρών και μεσαίων επιχειρήσεων (ΜΜΕ) για τη δημιουργία θέσεων απασχόλησης και την τόνωση της οικονομικής ανόδου,

τα συμπεράσματα του Ευρωπαϊκού Συμβουλίου της Κοπεγχάγης της 21ης και 22ας Ιουνίου 1993 τα οποία ενισχύουν τις αρχές που διακηρύχθηκαν στο Εδιμβούργο για την οικονομική άνοδο και την καταπολέμηση της ανεργίας και προτείνουν βραχυπρόθεσμα μέτρα για τις ΜΜΕ,

τα συμπεράσματα του Συμβουλίου της 13ης Σεπτεμβρίου 1993 με τα οποία αναγνωρίζεται ότι είναι σκόπιμο να δοθούν κίνητρα για τις επενδύσεις των ΜΜΕ με έναν απλό μηχανισμό που δεν θα συνεπάγεται διακρίσεις και θα είναι δυνατό να τεθεί σ' εφαρμογή γρήγορα και σημειώνεται η πρόθεση της Επιτροπής να εξετάσει επειγόντως τη βιωσιμότητα ενός προγράμματος κοινοτικής πρωτοβουλίας,

τα συμπεράσματα του Ευρωπαϊκού Συμβουλίου που συνήλθε στις Βρυξέλλες στις 29 Οκτωβρίου 1993, με τα οποία ζητείται από το Συμβούλιο να καταστρώσει και να θέσει σε εφαρμογή ένα μηχανισμό επιδότησης επιτοκίων υπέρ των ΜΜΕ, σύμφωνα με τις κατευθύνσεις του Ευρωπαϊκού Συμβουλίου της Κοπεγχάγης, εντός των ορίων του προϋπολογισμού 1994,

τις ανακοινώσεις της Επιτροπής, η συζήτηση των οποίων θα συνεχιστεί στο επίπεδο του Συμβουλίου,

- την έκθεση της Επιτροπής σχετικά με τους ορισμούς των ΜΜΕ οι οποίοι χρησιμοποιούνται στα πλαίσια των κοινοτικών δράσεων,

- την ανακοίνωση της Επιτροπής της 1ης Ιουνίου 1992 σχετικά με τη συμμετοχή των ΜΜΕ στις δημόσιες συμβάσεις στην Κοινότητα,

- την ανακοίνωση της Επιτροπής της 2ας Ιουνίου 1993 σχετικά με το στρατηγικό πρόγραμμα για την εσωτερική αγορά, με τίτλο "ενίσχυση της αποτελεσματικότητας της εσωτερικής αγοράς",

- την ανακοίνωση της Επιτροπής της 7ης Οκτωβρίου 1993 με τίτλο "οι μικρές και μεσαίες επιχειρήσεις και οι κοινοτικές δραστηριότητες στον τομέα της έρευνας και της τεχνολογικής ανάπτυξης",

- την ανακοίνωση της Επιτροπής της 10ης Νοεμβρίου 1993 σχετικά με τα προβλήματα χρηματοδότησης των ΜΜΕ,

- την ανακοίνωση της Επιτροπής σχετικά με την πρώτη έκθεση για το ευρωπαϊκό παρατηρητήριο των ΜΜΕ της 5ης Νοεμβρίου 1993 (παρατηρήσεις της Επιτροπής για την πρώτη ετήσια έκθεση του 1993),

Αναγνωρίζοντας:

τη σπουδαιότητα του συντονισμού των μέτρων που αποσκοπούν στην αποκατάσταση διαρκούς οικονομικής ανόδου και την ενίσχυση της ανταγωνιστικότητας της ευρωπαϊκής βιομηχανίας και τη δημιουργία θέσεων απασχόλησης,

ότι οι ΜΜΕ αποτελούν μια από τις βασικές συνιστώσες της οικονομικής ανάκαμψης και της δημιουργίας θέσεων απασχόλησης και ότι, επομένως, θα πρέπει να ενθαρρυνθεί η ανάπτυξή τους, με στόχο την οικονομική και κοινωνική συνοχή μέσα στην Κοινότητα,

ότι ευκταίο είναι να τεθούν σ' εφαρμογή μέτρα με τα οποία είναι δυνατό να εξαλειφθούν γρήγορα τα εμπόδια που ανακόπτουν ακόμα την πλήρη συμμετοχή των ΜΜΕ στην εσωτερική αγορά,

ότι είναι σημαντικό να ενθαρρυνθεί η ανάπτυξη των ΜΜΕ στο ενδεδειγμένο επίπεδο λήψεως αποφάσεων και λαμβάνοντας ιδίως υπόψη τις εθνικές ιδιομορφίες,

Υπογραμμίζοντας:

ότι θα πρέπει να ενισχυθούν και να παραταθούν οι υφιστάμενες κοινοτικές πρωτοβουλίες για τις ΜΜΕ και να δοθεί σύντομα συνέχεια στα σχετικά συμπεράσματα του Ευρωπαϊκού Συμβουλίου της Κοπεγχάγης,

ότι ενδείκνυται να ενθαρρυνθεί η αυξημένη συμμετοχή των ΜΜΕ σ' όλα τα κοινοτικά προγράμματα από τα οποία μπορούν να επωφεληθούν,

την ανάγκη να μην αυξηθούν τα διοικητικά έξοδα που βαρύνουν τις ΜΜΕ,

1. ΥΠΟΓΡΑΜΜΙΖΕΙ το ενδιαφέρον μιας συνολικής και οριζόντιας προσέγγισης της πολιτικής η οποία αναπτύσσεται υπέρ των ΜΜΕ προκειμένου να αναδειχθεί, μαζί με τις διάφορες συνιστώσες που συμμετέχουν στη διαδικασία λήψης αποφάσεων στην Κοινότητα, η πρόσθετη αξία των κοινοτικών δράσεων.

2. ΕΚΤΙΜΑ, επομένως, ότι η σύσφιγξη των εταιρικών δεσμών μεταξύ όλων των ενδιαφερομένων μερών μέσω της ανάπτυξης των ΜΜΕ, σε κοινοτικό, εθνικό και περιφερειακό επίπεδο, θα μπορούσε να ανταποκριθεί καλύτερα στο στόχο της σύγκλισης.

3. ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ για το υπόμνημα της Προεδρίας με τίτλο "Οι ΜΜΕ, κινητήριος δύναμη της ευρωπαϊκής οικονομικής ανόδου", που περιέχει συστάσεις οι οποίες δεν έχουν ακόμη εξεταστεί αναλυτικά,

4. ΚΑΛΕΙ ΤΗΝ ΕΠΙΤΡΟΠΗ:

α) να προωθήσει,

- στα πλαίσια του πολυετούς προγράμματος ΜΜΕ και άλλων υφισταμένων προγραμμάτων, την ανάπτυξη περιβάλλοντος που να ευνοεί τη δημιουργία επιχειρήσεων,

- την ανταλλαγή εμπειριών μέσα στην Κοινότητα, με αφετηρία μια ανάλυση των πολιτικών που ήδη εφαρμόζονται για την υποβοήθηση της δημιουργίας και ανάπτυξης νέων επιχειρήσεων, ιδίως στους ακόλουθους τομείς:

- την επαγγελματική κατάρτιση, και ειδικότερα την αρχική και διαρκή εκπαίδευση των επικεφαλής επιχειρήσεων και των στελεχών τους, ιδίως όσον αφορά τη διαχείριση,

- τις ανάγκες των δημιουργών καινοτόμων επιχειρήσεων γενικά και τεχνολογικών ειδικότερα, συμπεριλαμβανομένων των αναγκών τεχνικής συνδρομής,

- τις σχέσεις των ΜΜΕ με τα χρηματοπιστωτικά ιδρύματα και, μεταξύ άλλων, την προσέγγιση μεταξύ των δημιουργών επιχειρήσεων και των επενδυτών κεφαλαίων,

- την προώθηση των τεχνικών πολλαπλασιασμού επιχειρήσεων με βάση υφιστάμενες επιχειρήσεις-

β) να επιταχύνει, στα πλαίσια του πολυετούς προγράμματος ΜΜΕ, την προσανατολισμένη και έγκαιρη διάδοση επαρκούς πληροφόρησης για τις επιχειρηματικές ευκαιρίες και τις πιθανές συνεργασίες στις αγορές υπεργολαβιών, ιδίως με τη βοήθεια πρωτοβουλιών όπως είναι:

- η προώθηση, στα πλαίσια των υπαρχόντων ευρωπαϊκών δικτύων στα οποία έχουν πρόσβαση οι ΜΜΕ, της διασύνδεσης και της διαλειτουργικότητας των τραπεζών δεδομένων και των οργανωμένων αγορών υπεργολαβιών, από τις οποίες αρκετές εφαρμόζουν ήδη τη διεθνική συνεργασία, προκειμένου να διευρυνθεί ο ευρωπαϊκός ορίζοντας των δραστηριοτήτων τους,

- η ενθάρρυνση της δοκιμής του σχήματος των συναντήσεων, οι οποίες διοργανώνονται με πρωτοβουλία των εντολέων προκειμένου να έρχονται σ' επαφή με τους υπεργολάβους στα πλαίσια των νέων διαβιομηχανικών εταιρικών σχέσεων-

γ) να βελτιώσει, στα πλαίσια των υφιστάμενων κοινοτικών προγραμμάτων, και ειδικότερα του πολυετούς προγράμματος ΜΜΕ, την πρόσβαση των ΜΜΕ στις τεχνικές ποιότητας και πιστοποίησης-

δ) να ενθαρρύνει, στα πλαίσια της πρωτοβουλίας για την οικονομική ανάκαμψη της Κοινότητας και σύμφωνα με τα αντίστοιχα καταστατικά τους, την υποστήριξη των επενδύσεων στις ΜΜΕ από το Ευρωπαϊκό Ταμείο Επενδύσεων και την Ευρωπαϊκή Τράπεζα Επενδύσεων, ιδίως μέσω της συνεχούς ανάπτυξης του προγράμματος συνολικών δανείων, και ειδικότερα:

- να φροντίσει ώστε από τις παρεμβάσεις του Ευρωπαϊκού Ταμείου Επενδύσεων να επωφελούνται πράγματι οι οικείες ΜΜΕ ώστε, για τις μικρότερες από αυτές, να υπάρχει δυνατότητα πρόσβασης στο μηχανισμό εγγυήσεων,

- να καλέσει την Ευρωπαϊκή Τράπεζα Επενδύσεων να λάβει υπόψη της τα ενδεχόμενα πλεονεκτήματα μιας διαφοροποίησης των ενδιάμεσεων χρηματοπιστωτικών φορέων-

ε) να οργανώσει, σύμφωνα με το πρόγραμμα ΜΜΕ:

- μια συστηματικότερη διαβούλευση με τις οργανώσεις που εκπροσωπούν τις ΜΜΕ και τη βιοτεχνία σε ευρωπαϊκό επίπεδο, η οποία θα αφορά το σύνολο των κοινοτικών σχεδίων τα οποία είναι δυνατό να έχουν επίπτωση στις επιχειρήσεις, και αυτό ήδη από τη φάση της κατάρτισής τους,

- μια νέα μεθοδολογία για την αξιολόγηση του κόστους και του οφέλους των κοινοτικών προτάσεων στα πλαίσια ενός δελτίου επιπτώσεων που θα ενημερώνεται τακτικά, ιδίως υπό το πρίσμα της διοικητικής απλούστευσης, προκειμένου να δημιουργηθεί ένα περιβάλλον το οποίο να ευνοεί τη δημιουργία και την ανάπτυξη των επιχειρήσεων-

στ) να προωθήσει, στα πλαίσια της σύσφιγξης των εταιρικών δεσμών με τον κόσμο των ΜΜΕ στην Κοινότητα, τις διαβουλεύσεις με τις οργανώσεις που εκπροσωπούν τις ΜΜΕ και τη βιοτεχνία σε κοινοτικό επίπεδο, μεταξύ άλλων στα πλαίσια των διαδικασιών που προβλέπονται από τη συμφωνία για την κοινωνική πολιτική-

ζ) να διευρύνει, ιδίως, στα πλαίσια του στρατηγικού προγράμματος για την εσωτερική αγορά, τη συμμετοχή των ΜΜΕ στις δημόσιες συμβάσεις σ' αυτό τον τομέα, μεταξύ άλλων:

- με την ανάληψη δράσεων που θα αποσκοπούν στην εξάλειψη των υφισταμένων εμποδίων για τις ΜΜΕ και, ενδεχομένως, με την ανάληψη σχετικών κοινοτικών δράσεων,

- με εντατικότερη συνεργασία μεταξύ των επιχειρήσεων και εντατικότερη ενημέρωση προς τις ΜΜΕ, παραδείγματος χάριν με πρότυπες δράσεις που θα αναπτύσσονται στα πλαίσια των υφισταμένων κοινοτικών δικτύων-

η) να ενισχύσει, στο τέταρτο πρόγραμμα-πλαίσιο έρευνας και τεχνολογικής ανάπτυξης, το οποίο είναι υπό έγκριση, την ουσιαστική συμμετοχή των ΜΜΕ, ιδίως:

- με μια μεγαλύτερη συνοχή μεταξύ, των διάφορων δράσεων της Κοινότητας και, μεταξύ των δράσεων της Κοινότητας και των δράσεων των κρατών μελών,

- με τη διεύρυνση της διάδοσης και της αξιοποίησης των αποτελεσμάτων της έρευνας, προσφεύγοντας στα υφιστάμενα εξειδικευμένα κοινοτικά δίκτυα και στους υφιστάμενους εθνικούς και περιφερειακούς οργανισμούς,

- με τη βελτίωση, την ενίσχυση και την επέκταση σε άλλα προγράμματα των ειδικών δράσεων που αποσκοπούν στην παρότρυνση της έρευνας και της τεχνολογικής ανάπτυξης από ή για τις ΜΜΕ, υπό το πρίσμα ιδίως της πείρας των δράσεων "CRAFT" και "πριμ σκοπιμότητας",

- με την απλούστευση των διαδικασιών και των όρων συμμετοχής στις προσκλήσεις για την υποβολή προσφορών και με τη βελτίωση των προθεσμιών για την εξέταση των φακέλων,

- με την ενθάρρυνση της συνεργασίας των ΜΜΕ μεταξύ τους και με τις μεγάλες επιχειρήσεις-

θ) να εξετάσει και να αναλύσει την ακολουθούμενη στις τρίτες χώρες προσέγγιση του θέματος της ανάπτυξης των ΜΜΕ,

5. ΚΑΛΕΙ ΤΑ ΚΡΑΤΗ ΜΕΛΗ:

α) να μεριμνήσουν ώστε οι ενδιάμεσοι χρηματοπιστωτικοί φορείς, τόσο οι δημόσιοι όσο και οι ιδιωτικοί, οι εξειδικευμένοι στη χρηματοδότηση των ΜΜΕ, να μπορούν να προσφεύγουν στο Ευρωπαϊκό Ταμείο Επενδύσεων για τη χορήγηση εγγυήσεων στις ΜΜΕ-

β) να μεριμνήσουν ώστε να προσφέρεται στις ΜΜΕ σταθερό και ευνοϊκό χρηματοπιστωτικό περιβάλλον, ούτως ώστε οι επιχειρήσεις αυτές να έχουν τη δυνατότητα να αποκτήσουν ισορροπημένη οικονομική δομή, η οποία είναι αναγκαία για να μπορούν να προσαρμόζονται καλύτερα στους διάφορους κύκλους της οικονομίας-

γ) να άρουν τα ενδεχόμενα εμπόδια της συνεργασίας μεταξύ των επιχειρήσεων στις αγορές υπεργολαβίας, μεριμνώντας για την τήρηση των δικαιωμάτων και των υποχρεώσεων των μερών, παραδείγματος χάριν, με τη βοήθεια κωδίκων ορθής πρακτικής-

δ) να ενθαρρύνουν τις ΜΜΕ να συμμετέχουν στις δημόσιες συμβάσεις έργων, προμηθειών και υπηρεσιών, μεταξύ άλλων διευκολύνοντας την προσωρινή συνένωση προσφερόντων μικρού μεγέθους-

ε) να διευκολύνουν την υλοποίηση των δυνατοτήτων ανάπτυξης των ΜΜΕ, ιδίως ως προς τις νέες θέσεις εργασίας, με την απλούστευση των διοικητικών και κανονιστικών διαδικασιών που τις αφορούν-

στ) να προωθούν τις δυνατότητες επαγγελματικής κατάρτισης υψηλού επιπέδου, κατά προτεραιότητα για τους επικεφαλής επιχειρήσεων, τους νεαρούς επιχειρηματίες και τα στελέχη-

γ) να διασφαλίζουν ότι οι οργανώσεις που εκπροσωπούν τις ΜΜΕ και τη βιοτεχνία περιλαμβάνονται μεταξύ των οικονομικών και κοινωνικών συνομιλητών οι οποίοι καλούνται να αποφανθούν όσον αφορά τα νομοθετικά και κανονιστικά και, ενδεχομένως, τις δράσεις που τις αφορούν, σύμφωνα με τις πρακτικές που ισχύουν σε κάθε κράτος μέλος,

6. ΖΗΤΕΙ ΑΠΟ ΤΗΝ ΕΠΙΤΡΟΠΗ ΚΑΙ ΤΑ ΚΡΑΤΗ ΜΕΛΗ:

να ενισχύσουν, στα πλαίσια διευρυμένων εταιρικών δεσμών, την αποτελεσματικότητα, τη συνοχή και τη προβολή των δράσεων υπέρ των ΜΜΕ, λαμβάνοντας επίσης υπόψη τη στρατηγική διάσταση του μεγέθους των επιχειρήσεων.

Στα πλαίσια αυτά και υπό το πρίσμα των συμπερασμάτων του Ευρωπαϊκού Συμβουλίου που έγινε στις Βρυξέλλες στις 29 Οκτωβρίου 1993:

ΖΗΤΕΙ ΑΠΟ ΤΗΝ ΕΠΙΤΡΟΠΗ:

να εξετάσει, το συντομότερο δυνατόν, συγκεκριμένες προτάσεις για την υλοποίηση ενός ολοκληρωμένου προγράμματος για τις ΜΜΕ και τη βιοτεχνία, μέσω ενός προγράμματος κοινοτικής πρωτοβουλίας,

7. ΑΝΑΛΑΜΒΑΝΕΙ ΤΗ ΔΕΣΜΕΥΣΗ:

να διεξαγάγει τακτικά, υπό το πρίσμα των εξελίξεων του πολυετούς προγράμματος ΜΜΕ και των εξελίξεων των αναγκών των ΜΜΕ και της βιοτεχνίας, μια συνολική συζήτηση για την κατάσταση της ανταγωνιστικότητας των επιχειρήσεων και για τη θέση τους στην εσωτερική αγορά.

(1) ΕΕ αριθ. C 146 της 5. 6. 1991, σ. 3.

(2) ΕΕ αριθ. C 178 της 15. 7. 1992, σ. 8.

(3) ΕΕ αριθ. C 331 της 16. 12. 1992, σ. 3.

(4) ΕΕ αριθ. C 161 της 14. 6. 1993, σ. 6.

(5) ΕΕ αριθ. L 161 της 2. 7. 1993, σ. 68.